**Informatīvais ziņojums**

**“Par 2020.gada 28.februāra Eiropas Savienības Konkurētspējas ministru padomē (pētniecība un kosmoss) izskatāmajiem Izglītības un zinātnes ministrijas kompetences jautājumiem”**

2020.gada 28.februāra Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmēpar pētniecības jautājumiem, kur tiks izskatīti šādi Izglītības un zinātnes ministrijas kompetences jautājumi:

1. **Pielikums dokumentam – Eiropas Inovāciju un tehnoloģiju institūta (EIT) stratēģisko inovāciju programma - daļēji vispārējā pieejas pieņemšana**

2019.gada 12.jūlijā Eiropas Komisija (turpmāk – EK) publicēja savus priekšlikumus par Eiropas Parlamenta un Padomes regulai par Eiropas Inovāciju un tehnoloģiju institūtu (turpmāk – EIT) un priekšlikumu Eiropas Parlamenta un Padomes lēmumam par EIT stratēģisko inovāciju programmu 2021.–2027.gadam.

EIT ir izveidots 2008. gadā ar mērķi sekmēt ilgtspējīgu ekonomisko izaugsmi un konkurētspēju, stiprinot dalībvalstu un ES spējas inovāciju jomā. Tas aizsāka integrēt izglītību, uzņēmējdarbību un pētniecību, īpaši uzsverot uzņēmējdarbības talantu un inovācijas prasmes. EIT stratēģisko inovāciju programmu 2021.–2027.gadam paredzēts īstenot ES pētniecības un inovācijas programmas “Apvārsnis Eiropa” ietvaros pīlārā “Inovatīvā Eiropa”. EIT darbība tiek īstenota caur Zināšanu un inovāciju kopienām (turpmāk – KIC). Pašlaik darbojas astoņi KIC, taču 2021.-2027.gada periodā paredzēts izveidot vēl divus KIC.

**Latvijas pozīcija**

Latvija atbalsta EIT darbības turpināšanu, jo EIT aktivitātes praktiski veicina zināšanu trīsstūri – augstākās izglītības, pētniecības un uzņēmējdarbības sasaisti, un KICu īstenotās  aktivitātes potenciāli spēj sniegt lielu ieguldījumu lokālo inovāciju ekosistēmu attīstībā, kas ir atzīts EIT izvērtējumos un Eiropas Auditoru tiesas ziņojumā.

Līdzšinējie rezultāti gan parāda, ka Latvijā neatrodas neviens EIT KIC līdzatrašanās centrs (*co-location centre*), un Latvija nav partneris (*core partner*) nevienā KIC konsorcijā. Latvijas iesaiste EIT KIC aktivitātēs pamatā notiek caur Reģionālo inovāciju shēmu (turpmāk – RIS), saņemot salīdzinoši nelielu  finansējumu koordinācijas un atbalsta aktivitātēm un kapacitātes stiprināšanas aktivitātēm. Īpaši svarīga ir KIC atvērtība jauniem partneriem un jaunu līdzatrašanās centru izveide dalībvalstīs, kas nav ietvertas pašreizējās KICu partnerībās, tādejādi panākot EIT īstenoto aktivitāšu tiešu sasaisti ar nepieciešamību mazināt Eiropā pastāvošo inovāciju plaisu starp ES dalībvalstīm. Latvijas skatījumā EIT specifiskajos mērķos ir jābūt apspoguļotai virzībai uz visas Eiropas pārklājumu, tīklošanos un iekļaušanu, kā arī, lai atvērtības principi ir iestrādāti KIC darbības modelī un uzraudzībā.

Līdz ar to, Latvijai ir svarīga RIS, kurai būtu jāsniedz mērķtiecīgs ieguldījums, lai jauni partneri no valstīm, kas pašlaik nav iekļautas, labāk iekļautos un gūtu labumu no dalības EIT KIC, tajā skaitā, izveidojot šajās valstīs jaunus līdzatrašanās centrus.  Lai aptveroša informācija par KIC darbību un zināšanas būtu pieejamas plašam ieinteresēto personu spektram, Latvija rosina izveidot visās ES dalībvalstīs EIT nacionālos kontaktpunktus, kas varētu tikt veidoti izmantojot esošos informācijas tīklus un struktūras.

Latvija atbalsta “Apvārsnis Eiropa” kopīgajā izpratnē panākto vienošanos, ka atbilstīgos shēmas dalībniekus nosaka valsts, nevis reģionu līmenī, jo Latvija dod priekšroku “Apvārsnis Eiropa” dalības paplašināšanas valstu sarakstam, par ko ir panākta vienošanās “Apvārsnis Eiropa” kopīgajā izpratnē. Vienlaikus kompromisa variants varētu būt atlase pēc Eiropas Inovācijas rādītāja *(European Innovation Scoreboard*, turpmāk - EIS*)* rezultātiem, izvēloties pieticīgus (*modest*) un mērenus (*moderate*) inovatorus.

Attiecībā uz piedāvāto budžetu, Latvija uzskata ka priekšlikumā ietvertais RIS finansējuma apjoms – vismaz 10% (*apmēram 240 milj. EUR*) no KIC finansējuma, ir nepieņemams un neadekvāts, lai nodrošinātu to, ka RIS shēmai būtu reāla ietekme.[[1]](#footnote-1)Latvija norāda, ka balstoties uz EIS rezultātiem, potenciāli RIS shēmai atbilstīgajās valstīs strādā gandrīz 40% no ES pētniecībā, inovācijās un tehnoloģijās nodarbinātajiem, un šim nodarbināto īpatsvaram ir jābūt salāgotam ar RIS shēmai paredzēto budžetu. Latvijai ir aktuāla EK ierosinātā aktivitāte universitāšu inovācijas kapacitātes veicināšanai, kas paredz, ka 25% no finansējuma varētu tikt novirzīti dalībniekiem no valstīm ar mazāk attīstītu inovāciju sistēmu.

Latvija uzskata, ka ar jauno EIT Regulu un stratēģiskās inovāciju programmas priekšlikumu tiks ielikti daudz skaidrāki principi un noteikumi KIC uzraudzībai, pārvaldībai un ietekmes palielināšanai, un atbalsta vismaz 2 jaunu KIC izveidošanu pēc 2020.gada. Latvija īpaši atbalsta jauno prioritāti “kultūra un radošās industrijas” un uzskata ka jauns KIC šajā prioritātē ir jāveido bez kavēšanās un tam jānodrošina pietiekams budžets, lai veicinātu visaptverošu Eiropas pārklājumu un iekļaujošu pieeju konsorcija partneru atlasē no visas Eiropas Savienības.

Latvijai ir bažas, ka EIT zināšanu un inovāciju kopienas pašlaik nav pietiekami plaši izplatītas visā ES. Tāpēc Latvija uzskata, ka ir ļoti svarīgi, lai to darbības modelis būtu orientēts uz lielāku atvērtību potenciālajiem jaunajiem partneriem. Tādēļ Latvijas ieskatā RIS definīcijā ir nepieciešams īpaši uzsvērt zināšanu un inovāciju kopienās to valstu iesaisti, kurām ir vājāki inovāciju rezultāti.

1. **Stratēģiska pieeja starptautiskai sadarbībai pētniecības un inovācijas jomā – politikas debates**

Zinātnes saistība ar Eiropas iedzīvotāju labklājību nākotnē ir izšķiroša nozīme. Daudzās jomās – sākot no klimata pārmaiņu ietekmes ierobežošanas līdz pat mūsu iedzīvotāju veselības uzlabošanai un demokrātisko vērtību ievērošanas nodrošināšanai – progress būs atkarīgs no sasniegumiem pētniecības un inovācijas jomā.

Ar vienu trešdaļu pasaules zinātnisko publikāciju Eiropa joprojām ir viens no reģioniem, kas uzrāda vislabākos rezultātus. Tomēr Eiropas konkurētspēju apdraud tās galveno globālo konkurentu pieaugošā ietekme. Turklāt ES saskaras arī ar iekšējiem izaicinājumiem. Viena no Eiropas lielākajām un stiprākajām valsts pētniecības sistēmām tikko ir atstājusi ES, un ES patlaban sāk veidot nākotnes attiecības ar Apvienoto Karalisti.

Šie sarežģītie apstākļi būtu jāņem vērā, definējot ES stratēģisko pieeju turpmākai starptautiskai sadarbībai pētniecības un inovācijas jomā.

Starptautiskā sadarbība pētniecības un inovācijas jomā ir bijis svarīgs ES ārējās stratēģijas aspekts. ES dibināšanas līgumā "sadarbības veicināšana ar trešajām valstīm un starptautiskām organizācijām pētniecības, tehnoloģijas attīstības un demonstrācijas jomā" ir norādīta kā viena no pamatdarbībām, kas ES jāveic, lai sasniegtu mērķi, proti, stiprināt savus zinātniskos un tehnoloģiskos pamatus. Starptautiskajai sadarbībai būtu jāatvieglo dalība kopīgās darbībās, jādara iespējama savstarpēja piekļuve izcilībai un pētniecības resursiem, kā arī jāļauj kopīgi rast ilgtspējīgus risinājumus globāliem izaicinājumiem, kā paredzēts Apvienoto Nāciju Organizācijas ilgtspējīgas attīstības mērķos, vienlaikus nodrošinot to, ka šāda sadarbība kalpo ES ilgtermiņa interesēm. Šī sadarbība ir arī jāizvērtē, ņemot vērā pašreizējās ES prioritātes, piemēram, Eiropas Zaļo kursu un digitālajam laikmetam gatavu Eiropu.

Ar starptautisko sadarbību vajadzētu ne tikai sniegt valstīm iespēju sasniegt kopīgus mērķus un gūt savstarpēju labumu, bet arī sekmēt Eiropas pētniecības telpas (turpmāk - ERA) starptautiskās dimensijas turpmāku attīstību un īstenošanu. Tādējādi starptautiskā sadarbība sniedz atbalstu sistemātiskai informācijas apmaiņai un strukturēšanai, apvienojot attiecīgās zināšanas un nodrošinot zinātnieku pārvietošanās brīvību. Daudzām trešajām valstīm ar ES pētniecības un inovācijas jomā ir ilgstoša un cieša saikne, un tās ir iesaistītas ERA īstenošanā kopš tās iesākumiem. To integrēšana ES ekonomikā un to ģeogrāfiskais tuvums pozitīvi ietekmē ES ekonomikas izaugsmi. Esošie ciešie tīkli un saiknes zinātnes jomā tādēļ ir svarīgas.

Viens no vissvarīgākajiem ES instrumentiem starptautiskajai sadarbībai ir tās pētniecības un inovācijas pamatprogramma. Starptautiskā sadarbība tika pilnībā integrēta 7. pamatprogrammā, tās darbības ar vēl plašāku atvērtību starptautiskajiem partneriem tika nostiprinātas programmā "Apvārsnis 2020" un kā turpmākas prioritātes noteiktas priekšlikumā programmai "Apvārsnis Eiropa". Tomēr salīdzinājumā ar 7. pamatprogrammu, starptautiskā sadarbība programmas "Apvārsnis 2020" ietvaros praktiski ir samazinājusies, tādēļ turpmākas īstenošanas nolūkā ir rūpīgi jāizvērtē līdz šim gūtā pieredze. Tā rāda, ka ir iespējams uzlabot pasaules labāko universitāšu piesaisti, piemēram, grozot dotāciju nolīgumu, vienkāršojot administratīvās procedūras, ieviešot tematus, kas ir būtiskāki starptautiskajai sadarbībai, vai pēc iespējas palielinot sadarbību savstarpējo stratēģisko interešu jomās, kā to jau lūgušas dažas trešās valstis.

Ciešai un jēgpilnai sadarbībai ar starptautiskiem partneriem ir jābalstās uz stingriem kritērijiem, kas var atšķirties atkarībā no to attiecībām ar ES, to pētniecības un inovācijas spējām, uz noteikumiem balstītas atvērtas tirgus ekonomikas, tostarp intelektuālā īpašuma tiesībām, vai tādas politikas veicināšanas, kuras mērķis ir uzlabot iedzīvotāju ekonomisko un sociālo labklājību.

Šajā sakarā, īstenojot starptautisko sadarbību pētniecības un inovācijas jomā, tiek ņemti vērā dažādi faktori, un atkarībā no valstīm, ar kurām sadarbība tiek īstenota, no esošā regulējuma un risināmajiem jautājumiem tā var izpausties dažādi. Atvērtībai šajā ziņā ir būtiska nozīme, tomēr, lai aizsargātu ES intereses, iespējams, ir jāparedz daži nosacījumi. Tieši zinātnieki bieži vien iestājas par zinātnes atvērtību un tās vienojošo spēku, taču viņi arī pauž bažas par atvērtības radītajiem riskiem.

**Diskusijas jautājumi:**

Ņemot vērā esošo kontekstu, dalībvalstis ir aicinātas izteikties par šādiem jautājumiem:

*1. Ņemot vērā priekšrocības, ko pētniecības un inovācijas jomā sniedz starptautiskā sadarbība, kā minētās priekšrocības būtu jāsamēro ar ES interešu aizsardzību? Kādos gadījumos sadarbība ar konkrētām struktūrām būtu jāierobežo?*

*2. Kā ES var nodrošināt vislabākos mehānismus talantu piesaistīšanai no valstīm ārpus ES un vienlaikus saglabāt pati savu talantu kopumu?*

**Latvijas pozīcija**

Latvijas ieskatā starptautiskā sadarbība pētniecībā un inovācijās kopumā sniedz ieguvumus abām pusēm. Vienlaikus ir nepieciešami ES koordinēti pasākumi un stratēģiska pieeja, lai starptautisko sadarbību samērotu ar ES interešu aizsardzību.

ES caur starptautisko sadarbību pētniecībā un inovācijā ir jāveicina ES politikas mērķu īstenošana, piemēram Zaļais kurss. Ilgtspējīgas attīstības mērķi, kas tematiski ir iestrādāti programmā “Apvārsnis Eiropa”, dod labu pamatu tematisko prioritāšu noteikšanai. Būtu jāmaina situācija, ka ES un trešo valstu sadarbība balstās tikai uz vēsturiski izveidotām divpusējās sadarbības tēmām, un tā būtu jāpārorientē uz sadarbību kopīgu ES interešu vārdā.

Sadarbībai ir nepieciešams vienlīdzīgs “spēles laukums”, kas pielāgots mūsu partneru konkrētajiem apstākļiem. Šādai sadarbībai jārespektē noteikumi par godīgu konkurenci un savstarpīgumu intelektuālā īpašuma aizsardzībā un izmantošanā. Saskaņā ar politisko deklarāciju, kas nodrošina sarunu sākumpunktu ar Apvienoto Karalisti, nākotnes ekonomikas partnerībai būtu jānovērš iekšējo tirgu “kropļojoša” konkurence un jāveicina vienlīdzīgas konkurences apstākļi *(level playing field)* valsts atbalsta un konkurences jomā, sociālajiem un nodarbinātības standartiem, vidi, klimata pārmaiņām un attiecīgajiem nodokļu jautājumiem.

Piemēram, veselība un inovatīvo ārstēšanas metožu un medikamentu attīstība ir tēma, kurā progress nav iespējams bez globālas sadarbības un atvērtības. Tajā pašā laikā, tajā cieši savijas jautājumi par izpētes standartiem, pētniecības ētiku, pacientu tiesībām, pieeju pētniecības rezultātiem, intelektuālā īpašuma aizsardzību, godīgu konkurenci, valsts atbalstu.

Tehnoloģiju konkurence globālajā vidē pieaug, Tādēļ ES, pirmkārt, jāizmanto mūsu zināšanas un vienotā tirgus priekšrocības. Ir jādod iespēja Eiropas zinātnes sasniegumiem pāraugt inovācijā, jādod tiem Eiropas “spēles laukums” izaugsmei, un jāaizsargā sevi pret atsevišķu globālā tirgus spēlētāju dominanci.

EK jāsadarbojas ar dalībvalstīm, lai noteiktu prioritātes un izstrādātu vadlīnijas starptautiskajai sadarbībai, studentu un zinātnieku apmaiņai. Tas ir īpaši svarīgi sadarbībai ar tām trešajām valstīm, kas aktīvi veicina savas intereses un savtīgu pieeju sadarbībai.

Vienlaikus ir jāņem vērā fakts, ka starptautiskā sadarbība ir katras dalībvalsts prioritāšu jautājums, ievērojot tās ģeopolitiskās intereses, kuras ietvaros tā veido savu divpusējo un daudzpusējo sadarbības tīklu. Latvijas prioritāte ir Baltijas jūras un ziemeļvalstu reģions, kā arī sadarbība ar Austrumu partnerības un Centrālāzijas valstīm. Piemēram, Ukrainā un Kazahstānā ir pētniecības izcilība un kapacitāte tādās jomās kā materiālzinātne, transports, kosmosa tehnoloģijas un vides zinātne. Latvija sadarbojas ar ASV, Dienvidkoreju, Taivānu un Japānu, balstoties uz pētnieku kontaktiem, saitēm un divpusējām programmām.

 Latvija atbalsta trešo valstu iesaistīšanos sadarbības projektu īstenošanā programmas “Apvārsnis Eiropa” instrumentos. Vienlaikus Latvija norāda, ka būtiski ir ne tikai stiprināt starptautisko sadarbību programmā “Apvārsnis Eiropa”, bet arī plašāk veicināt trešo valstu pētniecības un inovācijas programmu pieejamību ES pētniekiem, veicinot savstarpīgumu, stiprinot tīklošanās un mobilitātes aktivitātes.

Latvija uzskata, ka starptautiskā sadarbība un zinātnes diplomātija ir savstarpēji saistīti un papildinoši elementi. Zinātnes diplomātijai ir potenciāls un iespējas, lai attīstītu divpusējas attiecības uz savstarpēji izdevīga pamata un risinātu lielos sabiedrības izaicinājumus, kā klimata pārmaiņas vai digitalizācija. Šajā kontekstā zinātnes diplomātija ir piemērots instruments, lai atbalstītu gan ES kopējos, gan dalībvalstu ārpolitikas un drošības politikas mērķus.

Atbildot uz otro jautājumu Eiropas līmenī Latvija pozitīvi vērtē Marijas Sklodovskas-Kirī un COST[[2]](#footnote-2) aktivitātes, kuras dod iespēju veidot kontaktus starp pētniekiem un veicina pārrobežu un starpnozaru mobilitāti. Programmā “Apvārsnis Eiropa” būtu jāturpina šīs aktivitātes ar adekvātu finansējumu, ņemot vērā pieaugošo pieprasījumu un plašākas starptautiskās dimensijas nepieciešamību.

Latvija norāda, ka ir svarīgi turpināt atbalstīt Eiropas pētnieku mobilitāti arī ārpus Eiropas, jo iespēja zinātniekiem brīvi pārvietoties, brīvi izvēlēties zinātnisko pētījumu nozari un pētījumu tēmu, un īstenot savu pētniecisko potenciālu ir nozīmīga zinātniskās brīvības sastāvdaļa.

**Latvijas delegācija:**

Delegācijas vadītāja: **Līga Lejiņa**, Izglītības un zinātnes ministrijas valsts sekretāre.

Delegācijas dalībnieki: **Salvis Draviņš**, Mertens, Latvijas Republikas pastāvīgā pārstāvniecība Eiropas Savienībā;

**Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vizē: valsts sekretāre Līga Lejiņa

Karolis

Kaspars.karolis@izm.gov.lv

67047996

1. Norādītais finansējums ir indikatīvs, Eiropas Komisijas ierosināts, un galīgais lēmums par „Apvārsnis Eiropa” programmas budžetu, kura ietvaros tas ir novirzāms, tiks pieņemts ES Daudzgadu budžeta 2021. –2027.gadiem diskusiju formātā starp dalībvalstīm un budžeta lēmējinstitūcijām. Pašlaik diskusijas iezīmē situāciju par daudzgadu budžeta kopapjoma samazinājumu, kas secīgi nozīmē pieejamo resursu samazinājumu arī programmām un fondiem. [↑](#footnote-ref-1)
2. COST ir starptautiskās sadarbības programma, kas atbalsta zinātnieku un pētnieku sadarbību dažādās zinātnes un tehnoloģijas attīstības jomās Eiropā.  [↑](#footnote-ref-2)